Heil umferð fór fram í Bestu deild kvenna í gærkvöld þar sem Valur styrkti stöðu sína á toppi deildarinnar með sigri á Selfossi. Stærstu tíðindi umferðarinnar voru meiðsli liðsmanns Vals og landsliðskonunnar Elínar Mettu Jensen en innan við mánuður er þar til Evrópumótið hefst á Englandi.
Valskonur gerðu góða ferð á Selfoss og unnu 0-1 sigur með marki Önnu Rakelar Pétursdóttur á 20. mínútu. Landsliðsframherjinn Elín Metta Jensen þurfti að fara af velli vegna meiðsla sem hún varð fyrir í leiknum. Meiðslin gætu haft áhrif á þátttöku knattspyrnukonunnar á Evrópumeiastaramótinu sem hefst í Englandi í næsta mánuði. Pétur Pétursson, þjálfari Vals, sagðist þó í samtali við Vísi ekki telja að meiðslin væru alvarleg. Önnur úrslit umferðarinnar voru þau að Breiðablik vann öruggan 3-0 sigur á Þrótti frá Reykjavík og fór þannig upp fyrir Þrótt í annað sæti; ÍBV vann 0-1 útisigur á Aftureldingu og er í þriðja sæti; Keflavík vann Stjörnuna á heimavelli, sömuleiðis með einu marki gegn engu; og Þór/KA og KR gerðu 3-3 jafntefli fyrir norðan.
Enska úrvalsdeildarliðið Liverpool greindi frá því í gær að liðið hefði samið við hinn 22 ára framherja Darwin Núnez sem kemur til liðsins frá portúgalska liðinu Benfica. Núnez, sem er frá Úrúgvæ, skrifaði undir sex ára samning og gæti orðið dýrasti leikmaðurinn í sögu Liverpool. Liðið greiðir Benfica að minnsta kosti 75 milljónir evra, jafngildi rúmlega 10 milljarða króna, en gæti þurft að greiða allt að 100 mlljónir evra fyrir samninginn þegar við bætast árangurstengdar greiðslur. Nunez er ætlað að fylla í skarð framherjans Sadio Mané sem mun yfirgefa liðið í sumar og gengur líklega til liðs við Bayern München.
Kosta Ríka tryggði sér í nótt síðasta sætið á heimsmeistaramóti karla í knattspyrnu sem hefst í Katar í nóvember. Þar með er klárt hvaða lið spila á mótinu.
Óvissa er með stöðuna á Elínu Mettu Jensen landsliðskonu í fótbolta. Hún fór meidd af velli í leik Vals og Selfoss í gærkvöld.